Retsfølelsen er lig nul hos en butiksindehaver i Løkken. Han føler afmagt over, at "politi er blevet livvagter og grænsekontrollanter".

Klokken tre natten til tirsdag nåede Gert Heilmann Lund frem til sin tøjbutik på hovedgaden i Løkken. Få minutter forinden var alarmen gået og havde varslet butiksejeren om, at der var indbrud. Ved ankomsten blev han mødt af en smadret dør og tusindvis af glassplinter. Tyve havde været på spil, og de havde ryddet flere tøjhylder med tøjbutikken Seasides dyreste mærkevarer. Hugo Boss, Armani og Fred Perry. Det er anden gang på halvanden måned, at butiksindehaveren er blevet udsat for tyveri af den art. Første gang, 4. april, slap tyvene afsted med tøj for 150.000 kroner - denne gang var tøj for 80.000 kroner væk. Fire dages efterforskning Og efter politiets håndtering af det første indbrud er Gert Heilmann Lund langt fra optimistisk omkring opklaringen af det andet indbrud. Fire dage efter det første indbrud 4. april modtog butiksindehaveren et brev fra lokalpolitiet om, at efterforskningen var standset. - Begrundelsen for min afgørelse er, at selv hvis efterforskningen fortsætter, vil det efter min vurdering ikke føre til, at jeg kan sigte nogen for noget strafbart, lød det i brevet. - Jeg har ved min afgørelse lagt vægt på, at efterforskningen i sagen ikke har resulteret i spor, vidneforklaringer eller andre beviser, der kan føre til identifikation af gerningsmanden. Der ses ikke at være yderligere relevante efterforskningsmuligheder, der kan føre til identifikation af gerningsmanden. Retsfølelse er lig nul Den besked faldt ikke i god jord hos Gert Heilmann Lund. - Min retsfølelse er lig nul, i hvert fald hvad det her angår, siger han, da TV 2 onsdag besøger ham i butikken. - Jeg havde forventet, at politiet ville tage det seriøst som det mindste. Det synes jeg ikke, de har gjort efter fire dage. Og den nordjyske butiksejer er langt fra den eneste dansker, som tvivler på ordensmagten. En ny Megafon-måling for TV 2 tyder på, at danskerne ikke har tillid til, at politiet kan hjælpe dem, når nogen har tvunget sig adgang til deres hjem. I den måling svarer fem procent af de adspurgte, at de tror, at politiet ville opklare et indbrud i deres hjem. Omvendt tror hele 83 procent, at indbruddet aldrig ville blive opklaret, mens 11 procent er i tvivl.